Izvor: N1

Ministar policije Nebojša Stefanović, govoreći o broju okupljenih na juče održanom protestu "Jedan u pet miliona" u Beogradu, ocenio je da je "egzaktna matematika" da je na skupu bilo najviše 5.000 ljudi. On je pred novinarima izneo računicu kojom je došao do tog broja.

"Uzeo sam i širinu ulice, ona varira, negde je 20 metara negde je i 18, možete da izbrojite tačno u glavu koliko ima ljudi u jednom redu, a to je prosečno oko 35 ljudi, negde 37, 38 u prvim redovima, a kasnije 22. U poslednjim redovima uzimao sam maksimalne brojeve, kao za procene skupova SNS, istom metodologijom smo računali površine", kazao je on novinarima.

On je rekao da se tačno zna koliko ljudi može da stane na određen prostor.

"Na kraju krajeva imate dvoje odraslih ljudi u zimskim jaknama, stanite pa izračunajte, da vam ja ne kažem, izračunajte vi koliko može da stane - a da hodaju, da se kreću a da jedan pravi korak, i da drugi čovek pravi korak iza njega. Oni ne stoje priljubljeni, jer da bi napravili korak moraju da imaju neko rastojanje", objasnio je on.

To je, kad se sve sabere, po procenjenih ukupno 120 redova ljudi, i u proseku 35 ljudi u redu, kaže Stefanović – 4.200 ljudi . "Neka to bude i 5.000 ljudi", zaključio je ministar.